Krajská prokuratúra Banská Bystrica 
Partizánska cesta 1, 975 62 Banská Bystrica 1

Sp. zn. : Kv 24/13/6600	Banská Bystrica, 3.10.2013
EEČ : 2-44-6-2013

U Z N E S E N I E

Trestná vec:	obvinený XXXXX 
Zločin:	Ublíženie na zdraví podľa § 155 odsek 1, odsek 2 písmeno c  v štádiu pokusu podľa § 14 ods.1 Tr. zák., prečin nedovolené ozbrojovanie a obchodovanie so zbraňami podľa § 294 ods. 1 Tr. zák.,  zločin nedovolené ozbrojovanie a obchodovanie so zbraňami podľa § 294 ods. 2 Tr. zák. č. 300/2005 Z. z. v znení zák. č. 246/2012 Z. z.

Rozhodol: 	prokurátor Krajskej prokuratúry Banská Bystrica
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorého sa dopustil na tom skutkovom základe, že

1. dňa 19.4.2013 v čase okolo 13.50 h v obci XXXXX na ulici XXXXX  pred rodinným domom XXXXX pristúpil k XXXXX, XXXXX ktorý sedel na sedadle spolujazdca v stojacom osobnom motorovom vozidle zn. JEEP Wrangler, XXXXX, pričom mu viackrát povedal „počkaj“ a pri tom mieril na neho do oblasti pravého boku a hrude krátkou guľovou zbraňou zn. ČZ 52, kalibru 7,62x25 Tokarev, následne stlačil spúšť, pričom nedošlo k výstrelu, na čo obtiahol záver zbrane a takto sa ju snažil prebiť a na toto jeho konanie vodič motorového vozidla XXXXX, nar. XXXXX, sa pohol s autom a spolu odišli, pričom XXXXX nespôsobil žiadne zranenie,

2.      od presne nezistenej doby do 20.4.2013 v obci XXXXX XXXXX XXXXX  v priestoroch rodinného domu XXXXX bez povolenia prechovával 1 ks krátkej ručnej palnej zbrane zn. ČZ 52, nezisteného výrobného čísla kalibru 7,62x25 mm Tokarev, ktorá v zmysle zákona o strelných zbraniach a strelive č. 190/2003 Z.z. v platnom znení, podľa § 4 ods. 1, ods. 2 písm. i) patrí medzi zbrane kategórie A- zakázané zbrane, na jej nadobúdanie do 
vlastníctva sa vzťahujú ustanovenia § 8 až 14 a § 37, 5 ks nábojov kal. 7,62x25 Tokarev, ktoré v zmysle zákona o strelných zbraniach a strelive č. 190/2003 Z.z. v platnom znení  § 2 ods. 1 písm. g) sú strelivom a ods. 2,  príloha č. 6, ods. D písm. a) sú nábojmi a na ich nadobúdanie do vlastníctva sa vzťahujú ustanovenia § 12 až 27 spomínaného zákona

lebo je trestné stíhanie neprípustné podľa § 9 odsek 1 písmeno d

Odôvodnenie:
Uznesením vyšetrovateľky PZ zo dňa 19.4.2013 pod ČVS:ORP-268/OVK-LC-2013 bolo začaté trestné stíhanie za prečin nedovoleného ozbrojovania a obchodovania so zbraňami  podľa § 294 ods. 1 Tr. zák. a prečin výtržníctva podľa §364 ods. 1 písm. a) Tr. zák. na tom skutkovom základe ako je uvedené vo výrokovej časti predmetného uznesenia.

Uznesením vyšetrovateľa PZ zo dňa 20.4.2013 pod ČVS:ORP-268/OVK-LC-2013 bolo začaté trestné stíhanie za zločin nedovoleného ozbrojovania a obchodovania so zbraňami podľa § 294 ods. 2 Tr .zák. a za prečin nedovoleného ozbrojovania a obchodovania so zbraňami podľa § 294 ods. 1 Tr. zák. na tom skutkovom základe ako je uvedené vo výrokovej časti tohto uznesenia.

Následne vyšetrovateľ PZ uznesením ČVS:ORP-268/OVK-LC-2013 zo dňa 20.4.2013 podľa § 206 ods. 1 Tr. por. vzniesol obvinenie XXXXX za zločin ublíženia na zdraví podľa § 155 ods. 1, ods. 2 písm. c) Tr. zák. spáchaný v štádiu pokusu podľa § 14 ods. 1 Tr. zák. a za prečin nedovoleného ozbrojovania a obchodovania so zbraňami podľa § 294 ods. 1 Tr. zák. a zločin nedovoleného ozbrojovania a obchodovania so zbraňami podľa § 294 ods. 2 Tr. zák. na tom skutkovom základe, ktorý je uvedený vo výrokovej časti predmetného uznesenia.

Po vznesení obvinenia bol XXXXX uznesením Okresného súdu Lučenec podľa § 72 ods. 2 Tr. por. z dôvodov podľa § 71 ods. 1 písm. c) Tr. por. vzatý do väzby, ktorá bola vykonávaná v Ústave na výkon väzby a Ústave na výkon trestu odňatia slobody v Banskej Bystrici.

V rámci vyšetrovania bol okrem obvineného vypočutý v procesnom postavení svedka poškodeného XXXXX, ďalej boli ako svedkovia vypočutí XXXXX, XXXXX, XXXXX XXXXX, bola vykonaná rekognícia veci a to zbrane, ktorou bol spáchaný skutok, ktorá bola odňatá v rámci zaisťovacieho úkonu a to domovej prehliadky.

Kriminalistický a expertízny ústav PZ XXXXX vypracoval znalecké posudky z odboru daktyloskopia, balistika, biológia a metalografia. Zo záverov znaleckých posudkov z odboru balistika okrem iného vyplýva, že krátka ručná palná zbraň ČZ vzor 52 kalibru 7,62x25 mm Tokarev bola streľbyschopná obvyklým spôsobom, pričom streľbyschopné boli taktiež náboje kalibru 7,62x25 mm Tokarev, v počte 4 ks, ktoré sa nachádzali v zásobníku a v počte 1 ks, ktorý bol vybraný z nábojovej komory. Pokiaľ ide o náboj zaistený pred rodinným domom č. 1 na ulici XXXXX v XXXXX skúmaním bolo zistené, že zápalka je do dna  nábojnice zalisovaná nižšie ako štandardne lisované zápalky v nábojoch, pričom nižšie zalisovanie zápalky môže mať za následok možné zlyhanie výstrelu.

Za účelom vyšetrenia duševného stavu obvineného boli na základe príkazu príslušného súdu vyšetrovateľom PZ pribraní súdni znalci z odboru zdravotníctvo- psychiatria a súdny znalec z odboru psychológia. Zo záverov nimi vypracovaného znaleckého posudku č. 49/2013 vyplýva, že obvinený mal v čase páchania trestnej činnosti ľahko, nepodstatne znížené rozpoznávacie a ovládacie schopnosti. Kumulovaná tenzia bez adekvátneho ventilovania viedla k inkriminovanej činnosti.

Dňa 28.6.2013 bola na mieste skutku, popísaného v bode 1 vo výrokovej časti tohto uznesenia, vykonaná rekonštrukcia, ktorej sa zúčastnil aj súdny znalec z odboru zdravotníctvo- súdne lekárstvo, ktorý v záveroch ním vypracovaného znaleckého posudku č. 77/2013 konštatoval, že na základe výsledkov rekonštrukcie v prípade, že by strela smerovala tak, ako to naznačili svedkovia, mohlo u poškodeného XXXXX dôjsť k zlomenine pravej ramennej kosti s trieštivým charakterom a rozdrveniu mäkkých tkanív v priebehu strelného kanála aj s rozsiahlou zónou pomliaždenia v priebehu dočasného strelného kanála. Z rekonštrukcie nevyplynulo, že by mali byť strelným poranením zasiahnuté životne dôležité orgány, v prípade zasiahnutia ramennej tepny by však mohol byť poškodený ohrozený na živote tepnovým krvácaním, pokiaľ by mu nebola včas poskytnutá prvá pomoc.

V priebehu vyšetrovania bolo zistené, že obvinený XXXXX, nar. XXXXX, naposledy trvale bydliskom XXXXX, XXXXX prechodne bytom XXXXX, XXXXX, zomrel dňa XXXXX v čase o 13.30 h na oddelení anesteziológie a intenzívnej medicíny Fakultnej nemocnice s poliklinikou F.D. Roosevelta v Banskej Bystrici, kam bol prevezený Rýchlou zdravotnou službou Banská Bystrica z objektu Ústavu na výkon väzby a Ústavu na výkon trestu odňatia slobody v Banskej Bystrici, XXXXX, kde bol dňa 28.7 2013 v čase o 11.02 h nájdený v hygienickej bunke cely č. 211 obesený na predlžovacej šnúre, ktorá bola uviazaná o rúru ústredného kúrenia. Do vyšetrovacieho spisu bol zabezpečený List o prehliadke mŕtveho XXXXX, priebežné hlásenie riaditeľa ÚVV a ÚVTOS Banská Bystrica zo dňa 28.7.2013. Vyšetrovateľkou PZ OR PZ OKP Banská Bystrica bolo v súvislosti so smrťou obvineného XXXXX, nar. XXXXX, začaté trestné stíhanie za prečin usmrtenia podľa § 149 ods. 1 Tr. zák. a to uznesením ČVS:ORP-606/2-OVK-BB-2013 zo dňa 28.7.2013.

Podľa ustanovenia § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9.

Podľa ustanovenia § 9 ods. 1 písm. d) Tr. por. trestné stíhanie nemožno začať, a ak bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

    	Preto som rozhodol tak, ako je uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora krajskej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Radovan Vinc
prokurátor